ตลาดหุ้นเอเชียเขียวสลับแดง นลท.คลายกังวลสงครามค่าเงิน-จับตาเจรจาการค้ารอบใหม่เดือนก.ย.62
ตลาดหุ้นเอเชียเขียวสลับแดง นลท.คลายกังวลสงครามค่าเงิน-จับตาเจรจาการค้ารอบใหม่เดือนก.ย.62
ตลาดหุ้นเอเชียเขียวสลับแดง นลท.คลายกังวลสงครามค่าเงิน-จับตาเจรจาการค้ารอบใหม่เดือนก.ย.62
7 ส.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นเล็กน้อยในเช้าวันนี้ หลังจากจีนได้ออกมาเคลื่อนไหวในเชิงบวกด้วยการสร้างเสถียรภาพเงินหยวน ซึ่งช่วยให้นักลงทุนคลายความกังวลเกี่ยวกับการที่จีนจะใช้หยวนเป็นเครื่องมือในการทำสงครามการค้ากับสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,548.07 จุด ลดลง 37.24 จุด, -0.18%
ดัชนี SSE Composite ตลาดหุ้นจีนเปิดวันนี้ที่ 2,789.02 จุด เพิ่มขึ้น 11.46 จุด, +0.41%
ดัชนี HSI ตลาดหุ้นฮ่องกงเปิดวันนี้ที่ 25,977.72 จุด เพิ่มขึ้น 1.48 จุด, +0.01%
ดัชนี TAIEX ตลาดหุ้นไต้หวันเปิดวันนี้ที่ 10,422.89 จุด เพิ่มขึ้น 28.14 จุด, +0.27%
ดัชนี KOSPI ตลาดหุ้นเกาหลีใต้เปิดวันนี้ที่ 1,925.33 จุด เพิ่มขึ้น 7.83 จุด, +0.41%
ดัชนี FTSE STI ตลาดหุ้นสิงคโปร์เปิดวันนี้ที่ 3,171.57 จุด เพิ่มขึ้น 1.10 จุด, +0.03%
ดัชนี FBMKLCI ตลาดหุ้นมาเลเซียเปิดวันนี้ที่ 1,611.10 จุด ลดลง 0.69 จุด, -0.04%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,792.31 จุด เพิ่มขึ้น 25.56 จุด, +0.33%
ด้านนักลงทุนเริ่มคลายความกังวลเกี่ยวกับค่าเงินหยวน หลังจากธนาคารกลางจีนได้กำหนดค่ากลางสกุลเงินหยวนเมื่อวานนี้ที่ระดับ 6.9683 เทียบดอลลาร์ ซึ่งสูงกว่าที่นักวิเคราะห์คาดการณ์ที่ระดับ 6.9736 เทียบดอลลาร์
ขณะที่นักวิเคราะห์จากพรูเดนเชียล ไฟแนนเชียล ในรัฐนิวยอร์กกล่าวว่า การที่จีนเข้าแทรกแซงตลาดปริวรรตเงินตราในครั้งนี้สะท้อนให้เห็นว่า จีนต้องการให้เงินหยวนมีเสถียรภาพและแข็งแกร่งขึ้น หลังจากที่จีนถูกรัฐบาลสหรัฐโจมตีว่ากระทำการปั่นค่าเงินด้วยการปล่อยให้เงินหยวนอ่อนค่าลงสู่ระดับต่ำสุดในรอบ 11 ปี เพียงเพื่อหวังผลในการแข่งขันด้านการค้า
นอกจากนี้ นักลงทุนยังขานรับความเคลื่อนไหวในเชิงบวกจากฝั่งสหรัฐ โดยนายแลร์รี่ คุดโลว์ หัวหน้าที่ปรึกษาฝ่ายเศรษฐกิจประจำทำเนียบขาวกล่าวว่า ปธน.ทรัมป์ ยังคงเปิดกว้างในการทำข้อตกลงการค้ากับจีน ซึ่งจะทำให้สหรัฐใช้ความยืดหยุ่นในการเรียกเก็บภาษีสินค้านำเข้าจากจีน ขณะเดียวกัน นายคุดโลว์ เปิดเผยว่า สหรัฐต้องการเจรจากับจีนและกำลังเตรียมการที่จะให้เจ้าหน้าที่ของจีนเดินทางมายังสหรัฐในเดือนหน้า